次鄭大資競渡詩韵
作者：蓋諒
朝代：宋

paragraphs: 昔年冶遊浚都城，溶溶春水漲金明。
龍舟鱗次鼓蘭槳，勝日講武風波平。
沸地笑歌混簫笛，轟天金鼓驚鷺鷁。
當年冠蓋盡英游，飛鞚聯翩迅翔翼。
只今潛盤向荒陂，疇曩偉觀那再期。
熙熙王化及遠近，春來勝事還相隨。
十百分朋同川濟，咸欲得梟無異意。
屈原死向千載餘，今不敬弔翻成戲。
敬弔賦就獨賈生，可見君子異小人。
公詩賈賦獨追傷，忍以爲戲向芳春。
企聽賜環在朝暮，衮繡遄歸廟堂去。
故先濯我塵土心，琅琅哦公七字句。